Document ID: /roh_data/filtered/fineweb-2-filterrobots_roh.jsonl.gz/20460

Sin plazzas aviaticas u tar occurrenzas grondas pudessan chauns cun lur nas fin identifitgar persunas ch’han corona. A questa conclusiun vegnan perscrutaders da la Gronda Britannia. En in emprim studi han els trenà ils chauns cun vestgadira purtada. Da 3’500 tocs hajan ils chauns fastizà fin 94% da las persunas infectadas. Uschia fissan ils chauns pli exacts che bleras metodas da testar. Er tar cas senza sintoms hajan els gì success. Entant stuessan ils chauns da chatscha anc vegnir testads en in scenari real.
Ad in'universitad a Bangkok en Tailanda hai dà tests sumegliants. Là èn ils chauns stads capabels da fastizar 95% da las persunas infectadas. Er en Germania vegnan chauns trenads per quest intent.